Jógvan á Lakjuni  Jógvan á Lakjuni (13. november 1952 i Fuglafjørður) er en færøsk lærer og politiker (Fólkaflokkurin).  Han arbejdede som sømand 1969–1972 og lærer i folkeskolen 1977–1989. Siden 1989 har han undervist ved Føroya Handilsskúli i Kambsdalur. Han tog eksamen ved Føroya Læraraskúli i 1977 og har desuden taget diverse kursus ved Fróðskaparsetur Føroya (Færøernes Universitet).  Han mødte på Lagtinget i kortere og længere perioder som vicerepræsentant 1989–1996 og har været fast indvalgt siden 1998. Han har også været vicemedlem af Lagtingets delegation til Nordisk Råd og medlem af delegationen til Vestnordisk Råd. Han var formand for Vestnordisk Råd 2002–2003.  Jógvan á Lakjuni var kulturminister i Jóannes Eidesgaards første regering 2004–2008 og bragte derved stabilitet til denne post, som havde været præget af hyppige udskiftninger i en årrække. Han mødte imidlertid modstand fra Fólkakirkjan, fordi han er tilhænger af Brøðrasamkoman, og udnævnelsen blev karakteriseret som en provokation af biskop Hans Jacob Joensen. Udnævnelsen var ikke lovstridig, og Jógvan á Lakjuni blev siddende med ansvaret for kirkesager i tillæg til undervisnings-, forsknings- og øvrige kultursager. Han var lagtingsformand fra +45 88 88 88 88. Ved lagtingsvalgene i 2015 og 2019 blev han genvalgt. Han blev valgt til lagtingsformand et par uger efter lagtingsvalget 2019.   Jógvan á Lakjuni er også aktiv i færøsk musikliv, mest indenfor Brøðrasamkoman (Brødremenigheden). Han var blandt andet vokalist i bandet "Bros" i 1980'erne. Bandet var aktivt igen i 2013 i forbindelse med, at den 11-årige Maria á Lakjuni udgav et album, "Vøkur er verðin". Jógvan á Lakjuni spiller også flygel og har komponeret melodier til flere digte, som bl.a. Hans Andrias Djurhuus har skrevet. Han har været korleder for et børnekor fra Fuglafjord Skole og Fuglafjarðar Gentukór (Fuglefjord Pigekor).